ToekomsVenster: Help hulle nood, lê julle toe op gasvryheid(Foto: Aaron Burden/Unsplash) Help die medegelowiges in hulle nood en lê julle toe op gasvryheid. – Rom. 12:13 “Once bitten, twice shy.” Ons vertrou niemand meer nie. Dit is te gevaarlik. Jy laai niemand op langs die pad nie. Jy maak nie die deur vir vreemdelinge oop nie. Jy bere jou besittings onder die sitplek sodat ander dit nie kan sien nie. Die bagasieruim is nog beter. Jy bring omheining aan en elektriese drade bo-op dit. Jy werk met ŉ interkom en antwoord nie as jy nie lus is nie. Jy dra ŉ donkerbril en maak of die straatbedelaar nie bestaan nie. Dit is die wêreld waarin ons bly en die maniere wat ons gebruik om onbetrokke maar ook veilig te bly. Dis tragies, vreeslik, hartseer en ver van die Evangelie. Die Woord sê: “betoon gasvryheid teenoor mekaar. Help mense in nood”. Ek staan skuldig. Miskien jy ook? Dis moeilik, toegegee. Die lewe het ons al te hard geslaan. Ons het al te veel stories gehoor van mense wie se goedheid misbruik is. Stories in die koerante slaan ons asem weg. Liewer bang Jan as dooie Jan. Inderdaad, maar waar is die geloof in God se beskerming dan? Sjoe, ek skryf en gesels moeilik oor hierdie vers want ek sien myself deur die bril van die Evangelie en hou nie van wat ek sien nie. Miskien het jy verskonings, redes en argumente, dalk nog goeies ook. Die Here verstaan. Die Here verstaan, maar iewers in ons stryd om veilig te wees verloor ons dalk die essensie van Christen wees. Ek wonder wat jy dink? Dalk is jy kwaad vir my. Dis my storie. Hoe klink joune?